Terje Breivik (Venstre), 2020-03-16:
Koronautbrotet er fyrst og fremst ei helseutfordring, men ringverknadene har skapt og kjem til å skapa store bylgjer i heile økonomien. I dag tenkjer me på alle dei som har opplevd økonomisk usikkerheit som fylgje av krisa. Som representanten Lysbakken òg sa: Me tenkjer på fyrstelinjetilsette, som tek vare på dei som har vorte smitta, me tenkjer på dei som jobbar i kritiske yrke, som fortset som før i ein heilt annleis kvardag: helsevesenet, Nav, butikktilsette, sjukepleiarar, lastebilsjåførar, barnehagetilsette, osv. Ein oppriktig takk òg til opposisjonspartia på Stortinget. Me – eg tillèt meg å seia «me» – har ikkje late oss gripa av partipolitikk og -polemikk, har ikkje falle for freistinga å skåra billege politiske poeng i løpet av prosessen. Me – og då meiner eg alle i denne salen – har sagt at no kjem innbyggjarane fyrst, partipolitikk i andre rekkje. Me har kome saman om ei politisk løysing som er så bra – i den grad ein kan seia «bra» i den situasjonen som er – som mogleg for heile landet på dette tidspunktet. Me har jobba saman til det beste for borgarane. Det er mange som no er usikre på korleis dei skal få alt til å hengja i hop. Korleis skal me få betalt rekningane denne månaden og framover? Kva skjer med arbeidsplassen min og framtida til ungane mine? Desse spørsmåla er kanskje spesielt påtrengjande når ein driv for seg sjølv. Ein har skapt sin eigen arbeidsplass, ein har bygd opp bedrifter med slit og sveitte, med konstant innsats og lite personleg utbyte fordi ein har trua på produktet eller tenesta ein tilbyr. No kjenner nok desse meir på utryggleiken ved å satsa enn tidlegare, og grunnen er ikkje sjølvforskyld. Det er ikkje tvil om at me treng alle som skapar arbeidsplassar for seg sjølve og andre. Dei får hjula til å gå rundt i norsk økonomi, og dei kjem til å vera avgjerande viktige når me saman skal byggja opp att økonomien etter at me har stoppa utbrotet. Med det engasjementet Venstre har hatt for gründerar og sjølvstendig næringsdrivande og frilansarar, er eg svært glad for at Stortinget i dag tverrpolitisk sikrar at dei no får ein kompensasjon for tapt inntekt og betre tilgang til sjukepengar og omsorgspengar – at kvardagen vert litt tryggare. På fredag fremja regjeringa ei krisepakke som skulle gjera kvardagen litt enklare for alle som merka meir utryggleik. Eg var imponert over kva regjeringa klarte å levera på så kort tid. I løpet av helga har regjeringa òg lagt fram ytterlegare forslag for å lyfta Noreg ut av krisa, med fleire tiltak som gjer det lettare for verksemdene å få likviditetslån i banken sin for å koma seg gjennom krisa. Forslaga til regjeringa var eit godt utgangspunkt for oss på Stortinget, og me har brukt helga på å gjera pakka endå meir treffsikker, omfattande og dekkjande. Me har jobba intenst heile helga, men det skuldar me òg alle dei som treng ekstra hjelp i ein vanskeleg situasjon. Eg er glad for at me har kunna leggja partipolitikk på hylla og jobba til det beste for innbyggjarane. Samtalane på Stortinget har vore gode og løysingsorienterte. Regjering og storting har jobba og kjem til å jobba på spreng kontinuerleg framover med å sikra næringslivet og borgarane mot alvorlege økonomiske fylgjer av krisa.